Skessuhorn mun undir lok þessa mánaðar gefa út bókina Stolin krækiber – Skopmyndaskreytt úrval vísnaþátta úr Skessuhorni . Eins og nafnið gefur til kynna er hér um að ræða efni sem á rætur í blaðinu , en bókin er gefin út í tilefni 15 ára afmælis Skessuhorns . Dagbjartur Dagbjartsson safnaði , skráði og tengdi saman í lifandi frásögn 1.760 tækifæris - og lausavísur höfunda víðsvegar af Íslandi . Bjarni Þór Bjarnason listamaður , sem einnig annast fasta þætti í Skessuhorni , myndskreytir bókina en í henni eru 126 skopteikningar Bjarna sem teiknaðar eru við vísur úr bókinni . Nafn bókarinnar ; Stolin krækiber , á sér litla sögu . Tímaritið Iðunn birti eitt sinn vísu eftir skáldkonuna Þuru í Garði að henni forspurðri . Bókarnafnið er skírskotun í síðustu hendingu úr vísu Þuru þegar hún sendi Iðunnarmönnum tóninn : Nú er smátt um andans auð en allir verða að bjarga sér . „ Iðunn “ gerist eplasnauð ; Dagbjartur Dagbjartsson bóndi í Hrísum í Borgarfirði hefur alla tíð haft lifandi áhuga fyrir kveðskap og safnað vísum og frásögnum þeim tengdum . Hann hefur ritað vísnaþætti í blöð um tveggja áratuga skeið , lengst af í Skessuhorn , en þættir hans í blaðinu eru nú að nálgast 400 . Stolin krækiber hefur að geyma úrval þessara vísnaþátta og birtar vísur eftir hundruð skálda og hagyrðinga , af öllu landinu . Kveðskapur þessi er ýmist fenginn af prenti eða munnlegri geymd . Margar af vísunum eru því að birtast í fyrsta skipti á prenti . Semsagt krækiber - og sum stolin . Vísurnar í bókinni eru eftir þekkta höfunda og minna þekkta , ýmist tækifæris - eða lausavísur . Þær eru tengdar saman með frásögn af einhverju sem tengist tilefni kveðskaparins ; höfundunum eða samskiptum þeirra við samferðamenn sína . Útgáfuþjónusta Skessuhorns mun annast dreifingu og sölu bókarinnar en byrjað verður að taka við pöntunum á næstu dögum í gegnum heimasíðu Skessuhorns . Það verður kynnt nánar síðar sem og afsláttur sem skuldlausum áskrifendum býðst . Hér skal notað tækifærið og bent á að bókin Stolin krækiber er upplögð skemmtilesning fyrir fólk á öllum aldri en auk þess tilvalin í jólapakkann eða til annarra tækifærisgjafa . Bókin er gefin út í kiljubroti , 250 síður og prentuð í Odda . Verð hennar er 4.990 krónur .